Presidensie ontvang aangepaste Zondo-verslagArgieffoto van die verslag se verskillende gedeeltes. (Foto: Elmond Jiyane/GCIS) Die presidensie het die gewysigde weergawe van die Zondo-kommissie van ondersoek na staatskaping se verslag ontvang. Dié verslag bevat enkele regstellings wat deur hoofregter Raymond Zondo in die verslag aangebring is. Zondo het die Pretoriase hooggeregshof vroeër genader om regstellings aan die finale gedeelte van die verslag te mag maak. Dié regstellings sluit glo in die regstelling van ’n bedrag geld wat in die verslag verkeerdelik aangedui word en die bywerk van ’n ontleding van die getuienis van twee getuies. Die ontleding is glo uit die aanvanklike verslag gelaat. Adjunkhoofregter Aubrey Ledwaba het Zondo se aansoek ’n week gelede toegestaan mits die veranderinge nie die inhoud, bevindings of aanbevelings in die oorspronklike verslag beïnvloed nie. Zondo moes ook die gewysigde verslag voor 10 Oktober by die presidensie inhandig. Vincent Magwenya, pres. Cyril Ramaphosa se woordvoerder, sê die gewysigde verslag – wat veral oudpres. Jacob Zuma by staatskaping betrek – is reeds op die regering se webblad beskikbaar.